**Informatīvais ziņojums par**

**starptautisko salīdzinošo pētījumu EUROSTUDENT**

Starptautiskais salīdzinošais pētījums EUROSTUDENT (turpmāk – Pētījums) ir izveidots, lai veiktu ilgtermiņa Eiropas studentu sociālo un ekonomisko dzīves apstākļu izvērtējumu. Tas ļauj salīdzinājumā identificēt katras valsts augstākās izglītības sistēmas sociālās dimensijas stiprās un vājās puses, kā arī izdarīt secinājumus par nepieciešamajām izmaiņām un uzlabojumiem. Pētījums ir daļa no Boloņas procesa augstākajā izglītībā, aptverot tā sociālo dimensiju. Pētījuma rezultātus izmanto gan Eiropas, gan nacionālā līmeņa augstākās izglītības politikas veidotāji, pētnieki, augstākās izglītības institūciju vadītāji un studenti.

Latvijai ir svarīgi būt starptautiskajā salīdzinošajā pētījumā iekļauto valstu vidū, jo tas vairo Latvijas augstākās izglītības sistēmas kā ārvalstu potenciālo studentu galamērķa atpazīstamību Eiropas kopējā augstākās izglītības telpā, ļauj novērtēt studējošo sociālos un ekonomiskos dzīves apstākļus Latvijā salīdzinājumā ar citām valstīm Eiropā. Augstākās izglītības internacionalizācija un eksportspējas paaugstināšana ir viens no Latvijas augstākās izglītības attīstības virzieniem, kas iekļauts 2010.gada 5.augustā Ministru kabinetā apstiprinātajā „Pasākumu plānā nepieciešamajām reformām augstākajā izglītībā un zinātnē 2010.–2012.gadam”.

Pētījums tika uzsākts pagājušā gadsimta deviņdesmitajos gados. Līdz šim ir veikti četri salīdzinošie Pētījumi, ar katru tā kārtu piesaistot arvien vairāk dalībvalstu. Pētījuma IV kārta, kuras nobeiguma ziņojums nāca klajā 2011.gada rudenī, aptvēra 25 Boloņas procesa valstis. Latvija Pētījumā piedalījās jau trešo reizi. Informācija par iepriekšējiem EUROSTUDENT pētījumiem atrodama interneta vietnē <http://www.eurostudent.eu/>.

Līdz šim dalībvalstīm pašām bija jāfinansē tikai savu nacionālo pētījumu veikšana, bet starptautiskā salīdzinošā pētījuma veikšanu finansēja no Eiropas Savienības Mūžizglītības programmas (*Lifelong Learning Programme*) līdzekļiem, kas šim mērķim tika piešķirti Pētījuma konsorcijam, kas sastāv no septiņiem starptautiskiem partneriem, un tā koordinatoram Vācijas Augstākās izglītības informācijas sistēmai (*HIS Hochschul-Informations-System GmbH,* turpmāk - Koordinators). Pētījuma V kārtu, kas sākas 2012.gadā un beidzas 2015.gadā, ir paredzēts daļēji finansēt no Eiropas Savienības Mūžizglītības programmas līdzekļiem un daļēji no valstu dalības maksām. Tāpat kā iepriekšējās Pētījuma kārtās, nacionālie pētījumi, tajā skaitā Latvijas nacionālais pētījums „Starptautiskā salīdzinošā pētījuma EUROSTUDENT daļa „Studentu sociālie un ekonomiskie dzīves apstākļi Latvijā”” jāveic par pašu dalībvalstu līdzekļiem.

Iepriekšējais starptautiskais salīdzinošais pētījums pilnībā tika veikts par Eiropas Savienības Mūžizglītības programmas līdzekļiem, bet Latvijas nacionālais pētījums 2009.gadā tika veikts par Izglītības un zinātnes ministrijas valsts budžeta līdzekļiem, izsludinot atklātu konkursu. Konkursā uzvarēja un pētījumu veica SIA „SKDS”. Informācija par minēto pētījumu pieejama Izglītības un zinātnes ministrijas interneta vietnē <http://izm.izm.gov.lv/upload_file/petijumi/Atskaite_EUROSTUDENT_IV_10_11_2009.pdf> .

Nacionālā pētījuma veikšanai 2013.gadā indikatīvi nepieciešami 14 000 latu, paredzot tos budžeta izdevumu ekonomiskajā kategorijā „Preces un pakalpojumi”. Ņemot vērā, ka kopš nacionālā pētījuma veikšanas 2009.gadā Izglītības un zinātnes ministrijas valsts budžeta izdevumi augstākajā izglītībā ir samazināti, 2013.gadā nacionālā pētījuma veikšanai nepieciešami papildu līdzekļi.

Nacionālais pētījums tiks veikts, izvēloties tā izpildītāju atklāta konkursa kārtībā. Nacionālā pētījuma ietvaros tā izpildītājam jāveic reprezentatīva pilna laika studentu aptauja valsts un juridisko personu dibinātajās augstākās izglītības institūcijās. Izlases lielums – vismaz 2000 studentu. Par minētajiem līdzekļiem konkursa uzvarētājam būs jāveic šādi uzdevumi:

* + - Piedalīties starptautiskā salīdzinošā pētījuma darba grupā anketas izstrādē;
    - Pārtulkot starptautiskā salīdzinošā pētījuma anketu no angļu valodas uz latviešu valodu;
    - Regulāri komunicēt un savlaicīgi sniegt informāciju starptautiskā salīdzinošā pētījuma koordinatoram un vadībai;
    - Piedalīties starptautiskā salīdzinošā pētījuma sanāksmēs;
    - Sniegt regulārus ziņojumus Izglītības un zinātnes ministrijai par starptautiskā salīdzinošā pētījuma norises gaitu;
    - Sagatavot aptaujas atskaiti par Latvijas studentu sociālajiem un ekonomiskajiem dzīves apstākļiem, kuru iespējams ievietot Izglītības un zinātnes ministrijas interneta vietnē.

Ņemot vērā, ka nacionālā pētījuma veicējs tiks noskaidrots atklāta konkursa kārtībā, pašreiz nav iespējams precīzi aprēķināt katrai darbībai nepieciešamos līdzekļus. Iepriekšējam konkursam 2009.gadā iesniegto piedāvājumu cenas svārstījās robežās no 12 000 latu līdz 16 000 latu.

Papildu finansējums dalībai Pētījuma V kārtā no Latvijas puses citos gados nebūs nepieciešams.

2012.gada janvārīpēc Pētījuma Koordinatoru uzaicinājuma Izglītības un zinātnes ministrija parakstīja un nosūtījaNodomu vēstuli, kurā apstiprināja vēlmi piedalīties Pētījuma V kārtā.

Latvijai un vēl 6 valstīm, t.sk. Lietuvai un Igaunijai, ņemot vērā gan IKP rādītājus, gan studējošo skaitu, Pētījuma Koordinatori sadarbībā ar Eiropas Savienības Mūžizglītības programmas Izglītības, audiovizuālās jomas un kultūras izpildaģentūru (*EACEA - The Education, Audiovisual and Culture Executive Agency of the European Union,* turpmāk - Izpildaģentūra) ir aprēķinājuši viszemāko dalības maksu – 15 200 eiro (*10 683 lati*), no kuriem 3 800 eiro (*2671 lats*) jāsedz pašai dalībvalstij, bet 11 400 eiro (*8012 lati*) tiks segti no Eiropas Savienības Mūžizglītības programmas līdzekļiem (turpmāk - ES līdzfinansējums). Dalības maksa paredzēta visam Pētījuma periodam no 2012.gada līdz 2015.gadam un jāsamaksā Koordinatoram vienā maksājumā līdz 2012.gada 31.jūlijam.

Lai kvalificētos ES līdzfinansējuma saņemšanai, valstij ir jābūt Eiropas Savienības Mūžizglītības programmas dalībniekam. Latvija kā ES dalībvalsts atbilst šim nosacījumam. Valstij tās atbildīgās iestādes personā (LR Izglītības un zinātnes ministrija) jāparaksta līgums ar Koordinatoru par dalību Pētījuma V kārtā un jāpieprasa līdzfinansējums no Eiropas Savienības Mūžizglītības programmas Izpildaģentūras, pirms tā samaksā dalības maksu Koordinatoram.

Dalībvalstīm sākotnēji jāsamaksā Koordinatoram dalības maksa pilnā apmērā, t.i. Latvijai aprēķinātie 15 200 eiro (*10 683 lati*), no kuriem 3 800 eiro (*2671 lats*) jāsedz pašai dalībvalstij, bet 11 400 eiro (*8012 lati*) tiks atmaksāti valsts budžetā pēc tam, kad Latvija būs nosūtījusi pieprasījumu Izpildaģentūrai ES līdzfinansējuma saņemšanai, veikusi dalības maksas pārskaitījumu Koordinatoram un iesniegusi Izpildaģentūrai apliecinājumu no Koordinatora par dalības maksas pārskaitījuma veikšanu. ES līdzfinansējums Izpildaģentūrai jāpieprasa ne vēlāk kā līdz 2012.gada 31.maijam. Indikatīvais ES līdzfinansējuma atmaksas periods valsts budžetā - 2012.gada ceturtais ceturksnis.

Ņemot vērā, ka dalība Pētījumā atbilst Ministru kabineta 2010.gada 18.maija noteikumu Nr.464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” nosacījumiem, Izglītības un zinātnes ministrija ir sagatavojusi Ministru kabineta protokollēmuma projektu par līdzekļu pārdali 2012.gadā Pētījuma dalības maksas segšanai 10 683 latu jeb 15 200 eiro apmērā (no tiem valsts budžetā tiks atmaksāts 8012 lati jeb 11 400 eiro) no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” līdzekļiem.

Jautājumu par papildu valsts budžeta līdzekļu piešķiršanu 14 000 latu apjomā Latvijas nacionālā pētījuma „Starptautiskā salīdzinošā pētījuma EUROSTUDENT daļa „Studentu sociālie un ekonomiskie dzīves apstākļi Latvijā”” veikšanai 2013.gadā plānots izskatīt Ministru kabinetā vienlaikus ar visu ministriju un citu centrālo valsts iestāžu vidēja termiņa budžeta prioritāšu pieteikumiem, sagatavojot likumprojektu par valsts budžetu kārtējam gadam.

Kultūras ministre,

izglītības un zinātnes ministra p.i. Ž.Jaunzeme-Grende

Vizē: Izglītības un zinātnes ministrijas   
valsts sekretāra vietniece,

valsts sekretāra p.i.              L.Sīka

22.05.2012 10:59

M.Mekša, 67047886

marina.meksa@izm.gov.lv